Peress li aħna Laburisti njoranti, stupidi, idjoti u m'aħniex ta' sustanza u m'għandniex wiċċ ta' Nazzjonalist se nipprovaw naqtgħu xi jfissru l-inizzjali A. G. u l-kliem Aus għaliex huma xi ftit tqal għall-moħħ fjakk li għandna. Ħa naraw mela: Ah Ġakbin! Jista' jkun li ħafna nies li saru miljunarji kbar bil-bejgħ taż-żejt qed jgħidu hekk lil George Farruġia wara li ngħata l-proklama. Ma jmurx jitkellem avolja ngħata l-proklama u min jaf kemm se jikxef nies. Alvin Grixti – Ġuvni sew li qed jipprovaw iwaħħlu kollox fih li hu kien qed jimmanipula kollox u rnexxielu jikkonvinċi lill-Ministru biex jagħmel lil Tancred Tabone l-Kap ta' l-Enemalta, jingaġġa lil George Farruġia u jagħti x-xogħol lil Frank Sammut u sħabu. Issa ejja nagħtu ħarsa lejn il-kliem AUS u naraw x'jistgħu jfissru dawn: Aus = Australia għax forsi hemm xi ħadd ieħor minn dan il-kontinent imbiegħed imdeffes fil-biċċa tat-tixħim u l-korruzzjoni taż-żejt? Aus = Austria – aktar possibli li hemm xi ħadd fl-Awstrija mdeffes għax din eqreb mill-Awstralja? Aus = Australopithecus – Dixxendent tal-bniedem jixbaħ xadina u kif jaraw il-Laburisti nies bħal Simon Busuttil, Paul Borġ Oliver u DCG. AUS = Atlantic University of Sports – Jista' jkun li hemm xi ħadd minn hawn imdeffes fil-biċċa jew aktar possibli minn hawn: AUS = American University of Sharjah li għandhom ħafna konnessjonijiet mal-Lvant Nofsani u l-Għarab min fejn jiġi ħafna miż-żejt. Jew forsi jista' jkun li A.G. jfissru Austin Gatt u Aus tfisser Austin, imma din ma tistax tkun għax il-Ministru stess qal lill-pulizija li hu qatt ma ddiskuta tenders taż-żejt jew tkellem ma' dawk in-nies involuti fl-iskandlu. U aħna tal-Mazzun nafu li dan il-Ministru tant għandu track record tajjeb fit-tmexxija tal-Ministeru tiegħu, l-aktar bl-insistenza tiegħu li jintuża ż-żejt minflok il-gass meta laħaq Ministru fl-2003; li jinbena l-impjant tal-BWSC li jaħdem fuq l-agħar tip ta' żejt li jeżisti, l- Heavy Fuel Oil u l-mod kif ma ried bl-ebda mod iħalli lil Joe Mizzi ta' l-erba' miljun jiftaħ ħalqu fil- Public Accounts Committee ma jmurx jikxef lil xi ħadd, nemmnu bis-sħiħ li dawk l-inizzjali u kliem ma jistax ikun li qed jirreferu għall- AUSTIN GATT. Tinsewx ukoll li dan qal li issa daqshekk buzzulotti u aħna nemmnuh b'għajnejna magħluqin u għalhekk ma jistgħux jgħajruna Laburisti ħamalli u njoranti aktar!
Min hu A.G.?